Honderde SA’ners se Facebook-profiele gekloonHonderde Facebook-profiele is die afgelope tyd gekloon in ŉ poging om glo op ‘n skelm manier geld in te samel van die gebruiker se Facebook-vriende. Volgens Bennie Labuschagne, ’n forensiese kenner van rekenaars, gebruik bedrieërs programme wat ontwerp is om toegang tot verbruikers se profiele te kry, deur veiligheidsmaatreëls te omseil, het The Times Dinsdag berig. “Kloning is baie algemeen en is nou amper soos die 419-slenters, maar net op sosiale media gerig,” het Labuschagne gesê. Dinesh Ramrathan, ŉ slagoffer wie se profiel gekloon is, het gesê ‘n vriendin het hom gebel om uit te vind waarom hy aanlyn vir geld vra. “Ek het toe agtergekom dat my profiel gedupliseer is,” het Ramrathan gesê. Die bedrieër het glo aamgevoer dat Ramrathan in die moeilikheid is en dringend geld benodig. Manoj Maharaj, ŉ professor in inligtingstelsels aan die Universiteit van KwaZulu-Natal, het gesê hoewel Facebook met sy hoëtegnologie-sekuriteitstelsel nie deur kuberkrakers aangeval kan word nie, kan gebruikers hul daaraan blootstel as hulle op skakels klik van eksterne speletjies, toepassings of inkopie-webwerwe. “Verbruikers klik op dié skakels sonder om te besef dat hul inligting aangestuur word. As kuberkrakers tot een van dié webwerwe toegang kry, is die verbruiker se inligting maklik bekombaar,” het Maharaj gesê. – Sapa